সন্ত ভ্যালেনটাইন বিশ্বাস করতেন, যেহেতু রাষ্ট্র ও সমাজের সব কর্তৃত্ব ঈশ্বর থেকে আসে এবং আমরা সামাজিক মানুষ; তাই পৃথিবীর আদালতে বিচার চাইতে পারি, তবে ঈশ্বরের মুখাপেক্ষী ক্ষমাশীল ব্যক্তিকে ঈশ্বর পছন্দ করেন ও সাহায্য করেন। উপদ্রবকারী ও মন্দ ব্যক্তিকে ক্ষমাও করতে হবে, তার পরিবর্তন ও অনুতাপের জন্য প্রার্থনা করা দরকার। আমরা উত্তমতা দিয়ে মন্দতাকে পরাজিত করব। মন্দের বদলে মন্দ ফিরিয়ে দেব না। আমাদের মধ্যে মেষের স্বভাব থাকতে হবে, যা কোনো প্রতিবাদ করে না, মুখ খুলে না; কিন্তু বিনম্রভাবে সবকিছু সহ্য করে। মানবীয় যুক্তি দিয়ে যিশুর শিক্ষাকে নেব না, এতে আমাদের মানবীয় যুক্তি যিশুর শিক্ষার সঙ্গে সংঘর্ষে জড়িয়ে পড়বে। আমাদের বিশ্বাস করতে হবে যে, অন্যায়, জুলুম ও অবিচারে পূর্ণ আমাদের সমাজের পরিবর্তন এ শিক্ষা দিয়েই সম্ভব। আমাদের উচিত যিশু খ্রিস্টের শিক্ষাকে আমাদের সমাজে প্রয়োগ করে এর কার্যকারিতা সৃষ্টি করতে সুযোগ করে দেওয়া।